钦定古今图书集成/明伦汇编/官常典/第682卷 > 路昌衡
## 钦定古今图书集成/明伦汇编/官常典/第682卷 > 路昌衡

按《宋史》本传，“昌衡，字持正，开封祥符人。起进士，至太
常博士。参鞫陈世儒狱，逮治苛峻，至士大夫及命妇
皆不免。迁右司员外郎，历江淮发运、陕西转运副使，
知广州，徙荆南，又徙潭州，加直龙图阁、知庆州。绍圣
中，召为卫尉、大理卿，迁工部侍郎，俄以宝文阁待制
知开封府。李清臣有狂妇人之诉，昌衡致之重辟，出”
知瀛州，徙永兴军，进直学士、知成都。徽宗立，应诏上
书曰：“频年以来，西方用兵，致兴大役，利源害政，佞臣
蔽主，四者皆阴之过盛。自陕以西，民力伤残，人不聊
生。灾异之变，生于天地之不和，起于人心之怨望。故
妖星出见，大河横决，秋雨霖淫，诸路饥馑，殍死道路，
妻子弃捐，破析赀储，以应星火之令。勤劳憔悴，多不
生还。人心如此，而欲其无怨，难矣。”俄坐《清臣狱》事，责
司农少卿，分司，居郢州。明年，起为滁州、定州。复直学
士、知开封府。乞严告捕虚妄之法，以靖讦诉。徙南京
留守，又坐前上书事落职，入党籍，卒。宣和五年，赠龙
图阁学士。